የኬሚካልና ኮንስትራክሽን ግብዓት አምራቾች ወደአፍሪካ ነፃ ንግድ ቀጣና ለመግባት መዘጋጀት አለባቸው ተባለ
ፋንታነሽ ክንዴአዲስ አበባ፡- በኬሚካልና ኮንስትራክሽን ግብዓት አምራችነት የተሰማሩ ኢንዱስትሪዎች ወደ አፍሪካ ነፃ የንግድ ቀጣና ለመግባት መዘጋጀት እንዳለባቸው ተገለፀ፡፡ኤክስፖርትን ማበረታታት ዓላማው ያደረገ የኤክስፖ ንቅናቄ ከትናንት በስቲያ ተካሂዷል፡፡የኬሚካልና ኮንስትራክሽን ግብዓቶች ኢንዱስትሪ ልማት ኢንስቲትዩት ባዘጋጀው በዚህ መድረክ ላይ የተገኙት የኢ.ፌዴ.ሪ. ንግድና ኢንዱስትሪ ሚኒስቴር የውጭ ንግድ ማስፋፊያ ዘርፍ ሚኒስትር ዴኤታ አምባሳደር ምስጋናው አረጋ እንደገለፁት፤ ኢትዮጵያ በቅርቡ ሙሉ በሙሉ የአፍሪካ ነፃ ንግድ ቀጣና አባል ሆናለች፡፡በመሆኑም በኬሚካልና ኮንስትራክሽን ግብዓት አምራችነት የተሰማሩ ኢንዱስትሪዎች ወደ አፍሪካ ነፃ የንግድ ቀጣና ለመግባት መዘጋጀት ይኖርባቸዋል፡፡እንደ አምባሳደር ምስጋናው ገለፃ፤ ኢትዮጵያ ወደ ነፃ ንግድ ቀጣና ስትገባ ውድድሩ ከአገር ውስጥ ኢንዱስትሪዎች ጋር ብቻ ሳይሆን ከጎረቤት ብሎም በአፍሪካ ደረጃ ካሉ አምራቾች ጋር ነው፡፡ስለሆነም በዘርፉ የተሰማሩ አምራቾች አቅማቸውን በአፍሪካ ያሉ ዕድሎችንም ለመጠቀም በሚያስችል ደረጃ ማሳደግ ይኖርባቸዋል፡፡በኬሚካልና ኮንስትራክሽን ዘርፍ ኢትዮጵያ በየዓመቱ ከ1 ቢሊዮን ዶላር በላይ የሚያወጡ ምርቶችን እንደምታስገባ ጠቁመው፤ ይህንን በአገር ውስጥ ምርት መተካት ከተቻለ ትልቅ የውጭ ምንዛሬን የሚቀንስ በመሆኑ ከውጭ የሚገቡ ምርቶች በአገር ውስጥ ምርት መተካት ላይ በስፋት መሥራት እንደሚገባም አስገንዝበዋል፡፡ባለፉት አምስት ዓመታት ብቻ ከ8 ነጥብ 5 ቢሊዮን ዶላር በላይ የሚያወጡ ምርቶች እንዲገቡ መደረጉን የጠቀሱት አምባሳደር ምስጋናው፤ ይህንን ወጪ ማስቀረት መቻል በራሱ ትልቅ ሥራ በመሆኑ አቅምን አጎልብቶ ለኬሚካልና ኮንስትራክሽን ግብዓቶችንና ምርቶችን በማምረት የአፍሪካን ገበያ ለመጠቀም መሥራት እንደሚገባም አሳስበዋል፡፡በዚህ ረገድ በኬሚካልና ኮንስትራክሽን ዘርፍ ያሉ ችግሮችን ሚኒስቴር መሥሪያ ቤቱ ማጥናቱን ተናግረው፤ በተለይ ዘርፉን አንቀው የያዙትን ችግሮች ለመፍታት ትኩረት ተሰጥቶ እየተሠራ መሆኑን አብራርተዋል፡፡በመድረኩ ላይ የውይይት መነሻ ጽሑፍ ያቀረቡት በኬሚካልና ኮንስትራክሽን ግብዓቶች ኢንዱስትሪ ልማት ኢንስቲትዩት የጎማና ፕላስቲክ ኢንዱስትሪ ልማት ዳይሬክተር ኢንጅነር ዮናስ አባተ በበኩላቸው እንደገለፁት፤ በዘርፉ ውስጥ ከፍተኛ ወጪ ከሚወጣባቸው ምርቶችና ግብዓቶች መካከል ማዳበሪያ፣ ጎማና ፕላስቲክ ለመሥራት እንዲሁም ለሳሙናና ቀለም የሚሆኑ ግብዓቶች ይገኙበታል፡፡በዚህ ረገድ ባለፉት አምስት ዓመታት ከውጭ ግብዓቶችና ምርቶችን ለማስገባት በኬሚካል ዘርፍ ከ8 ነጥብ 6 ቢሊዮን ዶላር በላይ፣ በኮንስትራክስን ዘርፍ ደግሞ ከ1 ነጥብ 1 ቢሊዮን ዶላር በላይ በአጠቃላይ ከ 9 ነጥብ 8 ቢሊዮን ዶላር በላይ ወጪ ተደርጓል፡፡የኬሚካልና ኮንስትራክሽን ኢንስቲትዩት የተቋቋመው ደግሞ ከውጭ የሚገቡ ምርቶችን ለመተካት እንደመሆኑ ምርቶችን ወደ ውጭ መላክ እንዲችሉ ለማለማመድ ሲሠራ ቆይቷል፡፡ይህንንም ተከትሎ ከ2006 ዓ.ም ጀምሮ በየዓመቱ 20 ሚሊዮን ዶላር የሚሆኑ ምርቶች ወደ ውጭ ሲላኩ ነበር፡፡በአሁኑ ወቅት ባደጉ አገሮች ካሉ ኢንዱስትሪዎች ጋር ሊወዳደሩ የሚችሉ ዘመናዊ ቴክኖሎጂዎችን ይዘው የመጡ ኢንዱስትሪዎች መኖራቸውን የገለፁት ኢንጅነር ዮናስ፤ ከባጃጅ እስከ ትራክተር ድረስ ያሉ ጎማዎችን በአገር ውስጥ ማምረት መቻሉንም አስረድተዋል፡፡በኬሚካል ዘርፍ በከፍተኛ ደረጃ ለማደግ ጥረት እየተደረገ እንደሆነም አብራርተዋል፡፡ከተፈጥሮ ጋዝ የፔትሮ ኬሚካል ውጤቶችን አገር ውስጥ ለማምረት እየተሠራ እንዳለም ገልፀው፤ ይህም ከአገር ፍጆታ አልፎ በዓመት እስከ 2 ቢሊዮን ዶላር ያህል የውጭ ምንዛሬ ማግኘት የሚያስችል ምርት ወደ ውጭ መላክ እንደሚያስችል ጠቅሰዋል፡፡“ዓለም አቀፍ ተወዳዳሪ ኢንዱስትሪዎችን እንፍጠር” በሚል መሪ ሃሳብ የተካሄደው ንቅናቄ መድረክ ዘርፉን ለማነቃቃት፣ እስካሁን የተሄደበትን እርቀት ለማየትና ዘርፉ ላይ ያለውን እምቅ አቅም ለመረዳት የሚያስችል መሆኑ ተገልጿል፡፡አዲስ ዘመን ታህሳስ 4/2013